НАЦРТ ДОПУНА СТАТУТА ЈП ЕПС

На основу чл. 18. став 1. тачка 8) и 60. став 1. тачка 1). Закона о јавним предузећима („Службени гласник РС”, бр. 119/12, 116/13 – аутентично тумачење и 44/14 – др. пропис) и на основу чл. 9 став 1. тачка 4) и 24. став 1. тачка 6) Одлуке о усклађивању пословања јавног предузећа за производњу, дистрибуцију и трговину електричне енергије са Законом о јавним предузећима („Службени гласник РС“, број 50/13), Надзорни одбор Јавног предузећа „Електропривреда Србије”, Београд на седници од 2015. године доноси

ОДЛУКУ

О ДОПУНАМА СТАТУТA

ЈАВНОГ ПРЕДУЗЕЋА „ЕЛЕКТРОПРИВРЕДА СРБИЈЕ”, БЕОГРАД

Члан 1.

У Статуту Јавног предузећа „Електропривреда Србије”, Београд (ЈП ЕПС број 2844/4-15 од 17. јуна 2015. године - пречишћен текст) у члану 41. став 1. тачка 6) мења се и гласи:

„6) утврђује пословну политику и услове за израду годишњег плана електроенергетског портфеља Јавног предузећа, пословну политику за куповину и продају електричне енергије на тржишту електричне енергије, као и пословну политику продаје електричне енергије крајњим купцима на тржишту и политику за образовање тих цена;“

Члан 2.

У члану 47. после тачке 10), додају се нове тачке које гласе:

„11) доноси одлуку о регулисаној цени електричне енергије за продају крајњим купцима са правом на гарантовано снабдевање уз сагласност Агенције за енергетику Републике Србије, у складу са законом којим се уређује област енергетике;

12) утврђује опште услове уговора о продаји електричне енергије крајњим купцима са правом на гарантовано снабдевање, у складу са законом и актима пословне политике;

13) утврђује опште услове и цене стандардних понуда за закључење уговора о продаји електричне енергије на тржишту и оквире за преговарање услова продаје и цена за продају електричне енергије по нестандардним понудама у складу са пословном политиком продаје електричне енергије крајњим купцима на тржишту и политиком за образoвање тих цена и електроенергетским портфељом;“.

Тач. 11) до 19), постају тач. 14) до 22).

Члан 3.

У члану 54. став 2. после тачке 1) додају се нове тачке која гласе:

„2) план продаје електричне енергије крајњим купцима и то за продају купцима са правом на гарантовано снабдевање и за продају крајњим купцима на тржишту;

3) план откупа електричне енергије од повлашћених произвођача електричне енергије, у складу са прописима, као и откупа електричне енергије од других произвoђача електричне енергије чији су објекти прикључени на систем за дистрибуцију електричне енергије;“.

Тач. 2) до 18), постају тач. 4) до 20).

У тачки 11), која постаје тачка 13), после речи на крају: “Јавног предузећа“, додају се речи: „укључујући и планирана средства по основу накнаде за подстицај повлашћених произвођача електричне енергије у складу са прописима“.

После става 2. додаје се нови став који гласи:

„Плански елементи из става 2. исказују се на начин којим се обезбеђује исказивање позиција у складу са обавезама раздвајања рачуна у складу са законом којим се уређује област енергетике, прописима и актима којима се уређује обављање енергетских делатности.“

Став 3. постаје став 4.

Члан 4.

У члану 59. после става 2. додаје се нови став који гласи:

„Поред обавеза из ст.1. и 2. овог члана, Јавно предузеће је дужно да се придржава обавеза у информисању крајњих купаца електричне енергије у складу са законом којим се уређује област енергетике и заштита потрошача“.

Члан 5.

У члану 63. додаје се нови став који гласи:

„Актом из става 1. овог члана уредиће се и начин обезбеђивања заштите комерцијално осетљивих података као и других података и докумената чије објављивање или чињење доступним трећим лицима може довести до поремећаја на тржишту електричне енергије, у складу са законом којим се уређује област енергетике.“

Члан 6.

Пречишћен текст Статута, на основу ове одлуке о допунама Статута Јавног предузећа „Електропривреда Србије”, Београд утврдиће Надзорни одбор у року од 7 дана од дана ступања на снагу ове одлуке о допунама Статута.

Директор Јавног предузећа „Електропривреда Србије“ ће у року од осам дана од дана утврђивања пречишћеног текста Статута поднети пријаву за регистрацију ове одлуке о допунама Статута и пречишћеног текста Статута Јавног предузећа „Електропривреда Србије“.

Члан 7.

Ова одлука сматра се донетом када на њу да сагласност Влада и ступа на снагу осмог дана од дана објављивања на огласним таблама у пословним зградама у седишту Јавног предузећа „Електропривреда Србије“ и на адреси места пословања огранака Јавног предузећа „Електропривреда Србије“.

ЈП ЕПС ПРЕДСЕДНИК НАДЗОРНОГ ОДБОРА

Београд

Број проф. др Бранко Ковачевић